Rheinbrücke Hemishofen (Strasse)

D **Rhybrugg Hemmishoffè** isch è Brugg, wo i dè Schwiz bi Hemmishoffè dè Hochrhy übberschpannt. D Strõssèbrugg mit zwei Faarschtreifè un eim Trottoir un Velowäg stammt uss èm Johr 1980. Si übberfüürt d Hauptschtrǒss&nbsp;332, wo im Kanton Schaffhuusè a dè dütsch-schwize Landesgränz bi Ramsè aafangt un a dè Hauptschtrǒss 13 im Kanton Thurgau uffhört. S Bauwörch isch parallel zu dè historischè Ysèbaabrugg stròmuffwärts baut worrè.

## Gschichtè

Erschti Übberlegigè bezüèglich ènèrè Rhybrugg für dè Strǒssèvokeer bi Hemmishoffè hèt s 1933 gää, zee Johr spôter hèn Blaanigè für è Strõss nördlich vo dè Baanschtreggi exischtyrt. Im Johr 1968 sin durch dè Kanton Schaffhuusè d Vorlaag von èm Strõssèbaubrojèkt mit dè Umfaarig vo Hemmishoffè un ènèrè neuè Rhybrugg zum Aaschluss a s linksrhynische Strõssènetz gfolgèt. Unter anderem hätt dõdurrè d Rhybrugg vo Stei am Rhy vom Durchgangsvokeer entlaschtet wörrè söllè. Dè zrugggschtellte Bau vo dè dòmòligè Europastrõss&nbsp;70 (spôter in Europastrõss&nbsp;41 umnummeryrt) mit èrè neuè Rhybrugg im Schaarè bi Dissèhoffè hèt ußerdèmm è Vokeerszuènòm erwartè lõ. Trotz Widderschtänd vor Ort, uffgrund vo dè z erwartendè Vokeersbelaschtigè, hèt s Volk sebbèm Vokeersbrojèkt mit èrè Rhybrugg obberhalb vo dè beschtehendè Ysèbaabrugg Èndi 1976 zuègschtimmt.

Èn öffentlichè Brojèktwettbewèrb für diè neui Rhybrugg bi Hemmishoffè isch voaaschtaltet worrè, woby s Ingenieurbüro Wüst, Stucki un Hofacker uss Schaffhuusè/Züri mit èm èrschtè Briis uuszeichnet worrè isch. D Brugg hèt möglichscht lycht un dransparent sy söllè. D Balchèkonschtruktion un Stellig vo dè schlankè Flusspfyler sin in Bezug zu dè aaltè Ysèbaabrugg gwäält worrè. Im Januar 1978 hèt dè Bruggèbau aagfangè. Am 30. Auguscht 1980 hèt d Yweihigsfièr vo dè Brugg un dè Umfaarig stattgfundè. D Bauköschtè hèn 8,4 Millionè Frankè bedrait.

## Konschtruktion
S Bauwörch bschtòt uss ènèrè 345&nbsp;m langè Spannbedongkonschtruktion mit füüf Fälder. S wyst in Längsrichtig èn Durchlaufdräger als Bauwärchsischteem uff. D Stützwitti bedrait vo Nord nõch Süd 67,0&nbsp;m, 2×75,0&nbsp;m, 71,0&nbsp;m un 57,0&nbsp;m. In Querrichtig isch èn einzelligè Hoolkaschtèquerschnitt mit èrè Boddèblattèbreiti vo 4,5&nbsp;m un ènèrè Faarbaanblattèbreiti vo 12,1&nbsp;m vorhandè. D Konschtruktionshöchi vom Übberbau isch konschtant 3,25&nbsp;m.
D Pfyler mit dè obberè Ussèabmessigè vo 4,56 × 2,0&nbsp;m hèn èn massivè Staalbedongquerschnitt. Si wyst bezogè uff s Nidrigwasser è Höchi vo 23&nbsp;m uff, d Querschnittsbreiti nimmt mit dè Höchi im Vohältnis 1:40 ab. D Gründung vo dè Pfyler bschtòt uss je sechs Boorpfääl mit 1,5&nbsp;m Durchmesser, 23&nbsp;m i dè Rhygrund abbè langèd. 

Zu dè Erschlièssig vo dè Bauschtell hèt diè bauuusfüürendi Arbètsgmeinschaft vo beidè Ufer uus Steeg i dè Rhy baut. Dè 4,8&nbsp;m breite innere Kaschtè vom Übberbau isch mit ènèrè Vorschubrüschtung hèrgschtellt worrè, für diè zuèsätzliche Hilfspfyler im Rhy notwèndig gsi sin. D Hèrschtellig vo dè sitlich übberstehendè Faarbaanblattè isch aaschlièssend mit èm sognanntè Konsolwagè gmacht worrè.

## Luèg au
* Lischè vo dè Rhybruggènè

## Literadur
* Hans Rudolf Stierli, Erwin Stucki, Paul Wüst: * Vor dem Bau der N4: Die Rheinübergänge zwischen Stein am Rhein und Eglisau*. In:*Rheinbrücke N4*, Hrsg. Nationalstrõssèbüro vom Kanton Schaffhuusè, Meier Volaag Schaffhuusè 1995, ISBN 3-85801-112-6

## Einzelnõchwys